LT Europos Sąjungos oficialusis leidinys C 329/16

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2017/C 329/13)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„CEREZAS DE LA MONTAÑA DE ALICANTE“

ES Nr. PGI-ES-02157–2016 7 1

SKVN ( ) SGN ( X )

1. Pareiškėjų grupė ir teisėtas interesas

Saugomos geografinės nuorodos „Cerezas de la Montaña de Alicante“ kontrolės tarnyba Carretera Albaida-Denia, s/n 03788 Alpatró – La Vall de Gallinera ALICANTE ESPAÑA

Saugomos geografinės nuorodos „Cerezas de la Montaña de Alicante“ kontrolės tarnyba yra teisėta institucija, galinti teikti saugomos geografinės nuorodos „Cerezas de la Montaña de Alicante“ specifikacijos pakeitimo paraišką ir užtikrinanti šios nuorodos apsaugą.

2. Valstybė narė arba trečioji šalis

Ispanija

3. Keičiamos produkto specifikacijos dalys

— ☐ Produkto pavadinimas — ☒ Produkto aprašymas — ☒ Geografinė vietovė — ☐ Kilmės įrodymas — ☐ Gamybos būdas — ☐ Ryšys su geografine vietove — ☐ Ženklinimas etiketėmis — ☐ Kita (nurodyti)

4. Pakeitimo (-ų) rūšis

— ☒ Produkto su registruota SKVN arba SGN specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą. — ☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimai

1. Pirmuoju pakeitimu siekiama į specifikaciją įtraukti „Early Lory“, „Prime Giant“, „Sweet Heart“ ir „Brooks“ ir iš jos išbraukti „Tilagua“, „Planera“ ir „Nadal“ vyšnių veisles. Nuo tada, kai įregistruota SGN „Cerezas de la Montaña de Alicante“, saugomoje vietovėje pradėta auginti naujų vyšnių veislių. Ilgainiui labiausiai įsitvirtino tos veislės, kurių medžiai geriausiai prisitaikė vietovėje, o uogų savybės panašios į SGN „Cerezas de la Montaña de Alicante“ savybes. Pastaraisiais metais vidutinė temperatūra šioje vietovėje buvo aukštesnė, todėl žiedų apdulkinimas vyko labai vidutiniškai, tad šiuo metu saugomų veislių, kurioms reikia didesnio vėsių valandų skaičiaus, derlius buvo mažesnis. Naujų veislių medžiai pasodinti gana dideliame šios vietovės plote ir įsitikinta, kad šios veislės pakankamai gerai prisitaikė. Taigi natūralu ir logiška, kad, įsitvirtinus pirmiau minėtų vyšnių veislėms, kitų veislių, tokių kaip „Tilagua“, „Planera“ ir „Nadal“, palaipsniui buvo atsisakyta. Tai, kad šių veislių medžiai sensta ir duoda mažą derlių, o naujos siūlomos veislės gerai įsitvirtino šioje vietovėje, yra pakankamas pagrindas pirmiau minėtas senąsias veisles išbraukti iš specifikacijos. Naujų veislių aprašymas: — „Early Lory“: ankstyvo derliaus vietovėse gerai prisitaikiusi veislė. Vyšnių odelė blizgančios raudonos spalvos, uogos širdies formos, minkštimas rausvos spalvos, uogos vidutiniškai saldžios ir tvirtos konsistencijos. Šios veislės vyšnioms nereikia daug vėsių valandų, o jų atsparumas lietui labai mažas. Vidutinis uogų dydis yra 28–30 mm. — „Prime Giant“: itin ankstyva veislė. Šios veislės uogoms būdinga ryškiai raudonos spalvos odelė, apvali forma ir raudonos spalvos sultingas ir tvirtas minkštimas. Vyšnios ne itin atsparios lietui, o vidutinis uogų dydis yra 27–32 mm. — „Sweet Heart“: vėlyva veislė. Uogų odelė tamsiai raudonos spalvos, blizgi. Uogos apvalios formos, minkštimas raudonos spalvos, saldaus skonio ir tvirtos konsistencijos. Vyšnios labai atsparios lietui, o vidutinis uogų dydis yra 26–28 mm. — „Brooks“: ankstyva veislė, kurios uogoms būdinga raudonos spalvos odelė. Uogos suspaustos apvalios formos, minkštimas tvirtas, o skonis harmoningas. Odelė greitai plyšta, o vidutinis uogų dydis yra 27–28 mm.

2. Antruoju pakeitimu siekiama į specifikaciją įtraukti šias komunas: Alquería de Aznar, Balones ir Cañada. Šios trys komunos ribojasi su šiuo metu saugoma vietove, o joms būdingos vyšnių auginimui palankios klimato sąlygos yra tokios pat, kaip aprašyta specifikacijoje. Šiose trijose komunose vyšnios buvo auginamos visuomet, bet pastaraisiais metais vyšnių auginama daugiau ir ši kultūra dabar tapo vyraujanti. Dėl geografinio vietovių artumo ir jų sąsajų Alquería de Aznar, Balones ir Cañada komunose auginamos tokios veislės, kurios jau saugomos pagal registruotą SGN specifikaciją.

3. Trečiuoju pakeitimu plačiau aprašomas ryšys su geografine vietove. Prieš pateikiant pakeitimo paraišką SGN „Cerezas de la Montaña de Alicante“ bendrasis dokumentas nebuvo paskelbtas, paskelbta tik jo santrauka. Šiame dokumente dalis „Ryšys su geografine vietove“ buvo gana trumpa ir glausta, kaip dažnai būna prieš daug metų registruotų SKVN ir SGN atveju. Bendrajame dokumente, kuris pristatomas siekiant pateikti pakeitimo paraišką, nuspręsta išplėsti dalį „Ryšys su geografine vietove“ ir išsamiau paaiškinti, kodėl produkto savybės ir geras vardas gali būti siejami su produkto geografine kilme.

4. Ketvirtuoju pakeitimu siekiama panaikinti įpareigojimą pakuoti saugomoje vietovėje. Paskelbtoje santraukoje nurodytas įpareigojimas produktą pakuoti saugomoje vietovėje. Nėra jokių kliūčių, kurios galėtų turėti įtakos produktui, todėl visi geografiniai su pakavimu susiję apribojimai panaikinami.

BENDRASIS DOKUMENTAS

„CEREZAS DE LA MONTAÑA DE ALICANTE“

ES Nr. PGI-ES-02157–2016 7 1

SKVN ( ) SGN ( X )

1. Pavadinimas

„Cerezas de la Montaña de Alicante“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Vienintelės veislės, kurioms gali būti suteikta saugoma geografinė nuoroda, yra šios:

Pagrindinės veislės: „Burlat“, „Picota“, „Picota Ambrunesa“, „Early Lory“, „Prime Giant“, „Sweet Heart“, „Brooks“.

Apdulkinti skirtos veislės: „Stark Hardy Geant“, „Bing“ ir „Van“.

Visoms šioms veislėms būdingos tokios bendros savybės:

— didelis cukraus kiekis (daugiau nei 11 ° pagal Brikso skalę),

— vidutiniškas jautrumas skilinėjimui,

— vidutinio ilgio kotelis, geras nuskintų uogų išsilaikymas,

— tolygi apvali forma, itin blizgi odelė,

— karmino raudona arba ryškiai raudona odelės spalva, odelės plonumas ir tolygumas,

— sultingas ir tvirtas rausvos arba vyno raudonumo spalvos minkštimas,

— subalansuotas skonis, tvirta konsistencija,

— vidutinio dydžio, apvalios, šiek tiek pailgos formos, baltos spalvos, labai kietas kauliukas,

— geras augalo prisitaikymas augti SGN „Cerezas de la Montaña de Alicante“ vietovėje,

— geras uogų išsilaikymas atliekant įvairias operacijas, jas transportuojant ir pakuojant.

Saugomų veislių vyšnių vidutinis dydis yra toks:

— „Burlat“: 27–28 mm,

— „Stark Hardy Geant“: 26–28 mm,

— „Van“: 26–28 mm,

— „Bing“: 24–28 mm,

— „Picota“: 22–24 mm,

— „Picota Ambrunesa“: 23–25 mm,

— „Early Lory“: 28–30 mm,

— „Prime Giant“: 27–32 mm,

— „Sweet Heart“: 26–28 mm,

— „Brooks“: 27–28 mm.

Leidžiamų naudoti veislių uogos pasižymi šiomis kokybinėmis savybėmis:

— nepažeistos,

— sveikos,

— švarios, beveik be pastebimų pašalinių medžiagų,

— be perteklinės išorinės drėgmės,

— be pašalinio kvapo ir (arba) skonio.

Saugomų vyšnių kategorijos: „Extra“ ir „Primera“ (pagal JT EEK taisykles). Parduodant jos skirstomos taip:

„Primera“ dydis ne mažesnis kaip 21 mm,

„Extra“ dydis ne mažesnis kaip 23 mm.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Auginimas ir derliaus nuėmimas.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

—

3.6. Specialios produkto, kurio pavadinimas nurodytas, ženklinimo etiketėmis taisyklės

„Cerezas de la Montaña de Alicante“ identifikavimo užrašuose ar etiketėse privaloma nurodyti oficialų Europos Sąjungos saugomos geografinės nuorodos simbolį, taip pat užrašus „Saugoma geografinė nuoroda“ ir „Cerezas de la Montaña de Alicante“.

Produktas dar yra ženklinamas atitikties ženklu (etiketė kitoje pakuotės pusėje), atpažįstamu iš raidinio ir skaitmeninio kodo. Tokiu ženklu kontroliuojamoje pakavimo įmonėje produktas paženklinamas taip, kad ženklo nebūtų galima panaudoti dar kartą ir būtų užtikrintas produkto atsekamumas.

4. Glaustas geografinės vietovės apibūdinimas

Auginimo vietovė yra šiaurinėje Alikantės provincijos ir pietinėje Valensijos provincijos dalyje, Ispanijos rytuose.

Ją sudaro sklypai, esantys Alikantės provincijos Agres, Alcocer de Planes, Alcoy, Alfafara, Almudaina, Alquería de Aznar, Balones, Beneixama, Beniarrés, Benillup, Benimarfull, Biar, Cañada, Castalla, Cocentaina, Confrides, Cuatretondeta, Gaianes, Gorga, Ibi, Jijona, Lorcha, Millena, Monóvar, Muro de Alcoy, Penáguila, Pinoso, Planes, Tollos, Vall d’Alcalá, Vall d’Ebo, Vall de Gallinera, Vall de Laguart bei Villena komunose ir Valensijos provincijos Bocairent bei Ontinyent komunose.

5. Ryšys su geografine vietove

5.1. Geografinės vietovės ypatumai

Gamtiniai veiksniai

Auginimo vietovė yra viena iš labiausiai kalnuotų Valensijos autonominio regiono vietų. Ji yra Betikos kalnų grandinės papėdėje, kurios reljefas tipinės struktūros, su antiklinų ir sinklinų dariniais. Todėl vietovės orografinė padėtis kalnuota, su daugybe nelygumų.

Dirvožemyje yra daug kalcio karbonato ir šiek tiek organinių medžiagų.

Vidutinė metinė temperatūra svyruoja tarp 13 ir 15,5 °C, vidutinis metinis kritulių kiekis – 350–650 mm. Vietovėje vyrauja nuosaikus Viduržemio jūros klimatas, temperatūra žemesnė, o kritulių daugiau nei likusioje provincijos dalyje.

Žmogiškieji veiksniai

Vyšnios šioje vietovėje auginamos nuo seno, todėl prie geros produkto kokybės prisideda geroji ūkininkų auginimo patirtis. Ši tradicinė geroji auginimo patirtis atsiskleidžia medžius genint taurės arba vėduoklės forma, dirbant žemę, uogas atrenkant kelis kartus per derliaus ėmimą ir skinant rankomis, kai jos yra optimaliai prinokusios.

5.2. Produkto ypatumai

Vyšnioms būdingas didelis cukraus kiekis (mažiausiai 11 ° pagal Brikso skalę), karmino raudonos arba ryškiai raudonos spalvos odelė ir rausvos arba vyno raudonumo spalvos tvirtas minkštimas. Uogos yra apvalios formos, paprastai nedidelės ir ties pagrindu smailėjančios.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Vyšnių ir geografinės vietos ryšys grindžiamas geru „Cereza de la Montaña de Alicante“ produkto vardu. Šį gerą vardą nulėmė juslinės uogų savybės ir jų ekonominė bei gastronominė reikšmė, taip pat tai, kad vyšnių medžiai yra neatsiejama geografinės vietovės peizažo dalis.

Saugomai vietovei būdinga itin išsiskirianti, kalnuota ir nelygi orografinė padėtis. Žemės ūkio valdos nedidelės, dažnai įrengtos kalno šlaituose iškirstose terasose, kuriose įmanoma pasodinti tik vieną medžių eilę, o tai sukuria ypatingą šios vietovės vaizdą. Temperatūra būna šiek tiek žemesnė negu įprastinė temperatūra taip arti Viduržemio jūros esančiose vietovėse.

Dėl šių veiksnių kitų kultūrų auginimo galimybės šioje vietovėje yra ribotos, o vyšnios čia auginamos jau dešimtmečius, todėl jos sukuria būdingą peizažą, ypač kai medžiai žydi.

Šio regiono augintojų įgūdžiai ir ilgalaikė patirtis leido išplėtoti tinkamas auginimo technikas, dėl kurių vyšnių auginimas susilaukė sėkmės šiose vietovėse, kuriose dažnos šalnos, nėra drėkinimo ir susidaręs nelygus reljefas.

Būtent todėl vyšnios iš esmės skinamos, atrenkamos ir pakuojamos rankomis.

Gautas produktas – labai saldžios apvalios formos vyšnios su rausvos arba vyno raudonumo spalvos minkštimu.

Gerą „Cereza de la Montaña de Alicante“ vardą dar labiau garsina kiekvieną pavasarį vykstanti vyšnių šventė („Fiesta de la Cereza“). Ta proga sakomos kalbos, rengiami konkursai ir organizuojama įvairi veikla vyšnių tema. Rengiamos gastronominės kelionės po įvairius regiono barus ir restoranus, kuriuose patiekalai ir desertai gaminami naudojant būdingiausią ir autentiškiausią regiono produktą – vyšnias. Be to, rengiamos ekskursijos po vyšnių sodus, per kurias pasakojama apie vyšnių auginimą, taip pat į pakavimo įmones, siekiant geriau supažindinti su visomis rankomis atliekamomis operacijomis.

Pastaraisiais metais šios vietovės vyšnių auginimo tradicija paskatino parengti nemažai kaimo turizmo maršrutų, kurie leidžia susipažinti su ypatinga aplinka, kurioje auginami vyšnių medžiai.

„Cereza de la Montaña de Alicante“ taip įsitvirtino gastronomijoje, kad jau daug metų leidžiamos receptų, kuriuose naudojamos šios uogos, knygos, pavyzdžiui, 1992 m. išleista receptų su „Cerezas de la Montaña de Alicante“ knyga „Tikra pagunda“ („Pura Tentación“).

Šioje geografinėje vietovėje vyšnių auginimo kultūros pradžia siekia XVI amžių. Kalbant apie žemės ūkio gamybą, šiuo metu „Cereza de la Montaña de Alicante“ yra šios vietovės ekonomikos variklis.

Apibendrinant galima pasakyti, kad „Cereza de la Montaña de Alicante“ yra produktas, turintis apibrėžtas juslines savybes (saldus ir stiprus skonis) ir gerą vardą, kuris pripažįstamas ne vien tik žemės ūkio, bet ir peizažo, gastronomijos bei kultūros srityse.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

http://www.agricultura.gva.es/modificacion_pc_igpcerezasalicante

(1) OL L 343, 2012 12 14, p. 1.